**Korjattu** PÖYTÄKIRJA 23.10.2018

Korjaus: Lisätty viimeinen kappale ak. 4) Metsäkomitea

**Suomen FAO –toimikunnan kokous**

Aika: 19.9.2018 klo 14.00 – 16.00

Paikka: Maa- ja metsätalousministeriö, Kokoushuone Niskavuori, Hallituskatu 3

Osallistujat: Jyri Ollila/MMM (pj), Seppo Kallio/MTK, Juha Ruippo/MTK, Marika Säynevirta/ETL, Pentti Pieski/Saamelaiskäräjät, Jenna Kettunen/Solidaarisuus, Marketta Sipi/HY, Johanna Laiho-Kauranne/Luke, Ralf Lopian/MMM, Marja-Liisa Tapio-Biström/MMM, Sanna-Liisa Taivalmaa/UM, Anna Gebremedhin/UM, Aulikki Hulmi/sl Rooma (videoyhteys), Aulikki Kauppila/MMM, Johanna Vanhatalo/MMM, Kaisa Karttunen/e2, Laura Uusitalo/MMM (siht.)

1. ***Kokouksen avaus ja asialistan hyväksyminen***

Pj avasi kokouksen ja totesi FAO-toimikunnan sihteerin Anna Santalan olevan sairastunut ja tämän vuoksi estynyt osallistumasta kokoukseen.

Asialista hyväksyttiin.

1. ***Kokouksen teemakeskustelu: The State of Food Security and Nutrition in the World (SOFI), tutkija, MMT Kaisa Karttunen, e2-ajatushautomo***

Pj pyysi Kaisa Karttusta pitämään alustuksen. Karttunen on FAO-asiantuntija, joka on tehnyt paljon töitä globaalien ruokakysymysten kanssa. Hän on ollut tekemässä uutta SOFI -raporttia. Tämä raportti osuu hyvään saumaan globaalissa keskustelussa. Aihepiiri on ajankohtaisempi kuin aikoihin.

Karttunen kertoi, että viime viikolla Roomassa julkaistiin tämän vuoden raportti, The state of food security and nutrition in the world. Raportti on tehty viiden YK-järjestön yhteistyönä. Mukana ovat FAO, IFAD, UNICEF, WFP ja WHO. Raportin ensimmäinen osa kertoo tilanteen kehittymisestä ja toinen osa keskittyy sään ääri-ilmiöiden vaikutuksiin ruokaturvaan. Karttunen oli konsulttina keskittyen osioon, jossa pohditaan mitä tilanteelle tarvitsisi tehdä.

Karttunen totesi, että nälkäisten määrä maailmassa kääntyi muutama vuosi sitten kasvuun. Myös nälkäisten osuus maailman väestöstä on kääntynyt kasvuun. Naisten osuus nälkäisistä on yli 50 prosenttia. Taustalla ovat mm. kulttuuriset syyt, eli kuka perheessä syö ensin ja taloudelliset syyt eli naisten usein pienempi tulotaso.

Ravintoa käsitellessä on tärkeää huomata, että toinen puoli on ravinnon riittävyys ja toinen puoli ravitsemuksen sisältö. Naisten anemia ja aikuisten ylipaino ovat maailmassa kasvaneet.

Sään ääri-ilmiöt ovat kaksinkertaistuneet vuodesta 1990 nykyhetkeen. Sään lisääntyneet ääri-ilmiöt ovat yhtenä merkittävänä syynä nälkäisten määrän kasvuun. Maatalous on usein se taho, joka kärsii ensimmäisenä, etenkin kuivuudesta. Tulvatilanteissa ensimmäinen kärsijä on usein infrastruktuuri. Kuivuustilanne on ollut erityisen paha Afrikassa ja latinalaisessa Amerikassa viime aikoina. Aasiassa puolestaan haasteita ovat aiheuttaneet tulvat ja myrskyt.

Mitä tapahtuu kestävän kehityksen tavoitteelle nro 2, eli tavoitteelle poistaa nälkä maailmasta vuoteen 2030 mennessä. Miten tämä tehdään 12 vuodessa? Karttunen toteaa, että tilanne näyttää huonolta. FAO on arvioinut, että vielä yli 600 miljoonaa ihmistä on nälkäisenä vuonna 2030. Syitä tähän ovat etenkin konfliktit, sääilmiöt sekä talouden toimimattomuus. Näin ollen tarvittaisiin hyvä hallinto, ilmastonmuutos hallintaan, toimiva talous ja rauhan aika, jotta olisi mahdollisuuksia taistella nälkää vastaan.

Pohdittaessa sitä, mitä tarvitsisi tehdä, tulivat esiin sietokyvyn kasvattaminen, eli sään ääri-ilmiöistä toipuminen ja niihin sopeutuminen. Tähän tarvitaan monivuotisia luotettavia investointeja. Rahoitus ei ole kuitenkaan riittävä. Lisäksi eri toimien ja toimijoiden kesken täytyisi olla parempi johdonmukaisuus.

Pj kiitti ja totesi alustuksen olleen oikein hyvä, kuten Karttusen kokousta edeltävä esiintyminen A-studiossa 18.9. Pj avasi keskustelun.

Ruippo totesi alustuksen olleen erinomainen. Hän totesi koherenssin olevan tärkeää, mutta on huomioitava kenen ehdoilla. Karttunen totesi, että eri toimijoilta löytyy kyllä yhteisiä nimittäjiä, enemmän kyse on rahoituksesta ja sen riittävyydestä.

Pj totesi, että kyse ei sään ääri-ilmiöistä puhuttaessa ole maatalousteknisestä ongelmasta, vaan yhteiskunnallisesta ongelmasta. Ollaan oikeilla jäljillä, kun puhutaan resilienssistä. On tärkeää olla olemassa rakenteet, jotka pysyvät pystyssä kriiseissäkin.

Taivalmaa kysyi, käsitelläänkö väestönkasvua osana tätä raporttia vai onko se mahdollisesti tulevien vuosien aihe. Karttusen mukaan ensi vuoden raportin toisen osan teema ei ole vielä tiedossa.

Hulmi vahvisti, että ensi vuoden teemaa ei ole vielä julkaistu. Hulmi kertoi kyseisen SOFI -raportin julkistamistilaisuudesta. FAO:ssa tällä hetkellä ilmastonmuutos on erittäin tärkeä painopiste. On tärkeää, että kentällä kaikki järjestöt tekisivät saman yhteisen tavoitteen eteen työtä johdonmukaisesti.

Kettunen kysyi, kuinka hyvin pieni rahoitus ilmastonmuutokseen sopeutumiseen on käytetty. Karttunen vastasi, että raportissa on osia siitä, mitä on tehty. On kuitenkin hankalaa katsoa, miten resilienssi on kehittynyt, sillä selkeitä indikaattoreita ei ole.

Kallio totesi maailman tilanteen olevan huolestuttava, ottaen huomioon etenkin ruokaturvan, poliittiset ongelmat ja ilmastonmuutoksen. Hän kysyi, johtaako tilanteen vakavuus YK-järjestelmässä suurempaan poliittiseen toimintaan. Vuoden 2008 energia-, ruoka- ja finanssikriisin aikaan annettiin lupauksia, mutta niitä ei ole toteutettu. Mikäli asia otetaan tosissaan, pitäisi tehdä suuria lisäsatsauksia. Tutkimustoiminta on keskeisessä roolissa ja sille tarvitaan lisää varoja.

Karttunen totesi, että ruokaturvakomitean kokous on lokakuussa. Siellä yksi päivä käytetään SOFI -raportin läpikäymiseen. Gebremedhin mukaan politiikkakoherenssi on iso haaste. Tarvitaan tutkimusta ja tietoa sekä pragmaattisia maakohtaisia ratkaisuja. Hän näkee mahdollisuuksia YK:n maatason koordinaattoreissa. Hän totesi, että resilienssin kanssa ei olla päästy sanoista tekoihin.

1. ***Suomen pysyvä FAO-edustaja***

Suomen uusi pysyvä FAO-edustaja, Satu Lassila, aloitti tehtävässään 1.8.2018.

Anna Gebremedhin ei jatka enää FAO –toimikunnan asiantuntijana, sillä hän siirtyy toisiin tehtäviin Suomen pysyvän FAO-edustajan paikalta. Gebremedhinin loppuraportti Roomasta on jaettu FAO –toimikunnan jäsenille. Anna Gebremedhin halusi välittää toimikunnalle kolme pohdintakysymystä tulevaisuutta varten. Ne ovat: (1) Miten ensi kesänä käytävään pääjohtajan vaaliin asti jatketaan vaikuttamista muutosprosessien pohjustamiseksi hyödyntäen sitä, että Suomi edustaa pohjoismaita FAO:n neuvostossa, (2) Millä voidaan vaikuttaa siihen, että FAO:n rahoitus saadaan kuntoon ja (3) Millä tavalla mietitään sitä, miten Rooma hakee paikkaansa YK-järjestelmän kokonaisuudessa.

Kallio totesi, että MTK on tehnyt EU-linjapaperin, jossa todetaan, että kehitysyhteistyöhön tarvitaan lisää resursseja. Sipi näki, että HY voisi myös pohtia MoU:n tekemistä FAO:n kanssa, kuten Luke on tehnyt. Luke totesi MoU:n olevan FAO:n pääjohtajan ja Luken välillä. Sen aiheina ovat kestävä metsätalous, SDG:n tilastot sekä ilmastonmuutos.

Pj ja muut kokouksen osallistujat kiittivät Gebremedhiniä hänen tekemästään esimerkillisestä työstä. Gebremedhin kertoi pysyvänsä UM:ssä, joten häneen voi tarvittaessa olla yhteydessä.

*Muut henkilömuutokset FAO - toimikunnassa*

FAO-toimikunnan pitkäaikainen jäsen Seppo Kallio on viimeistä kertaa kokouksessa. MTK:n edustajana häntä seuraa Juha Ruippo. Pj esitti kiitokset Kallion pitkäjänteiselle työlle. Kallio kiitti ja totesi FAO - komitean olevan tärkeällä asialla.

Ulkoministeriötä edustaa jatkossa todennäköisimmin Sanna-Liisa Taivalmaa ja Kaisa Standish.

1. ***FAO:n teknisten komiteoiden kokoukset***

*Kalastuskomitea*

Hulmi kertoi kalastuskomitean (COFI) kokouksesta, jossa hän edusti Suomea. Hän totesi, että paikalla olisi hyvä olla ollut kalastuksen substanssiasiat hallitseva henkilö Suomesta. Kokouksessa puhuttiin etenkin ilmastonmuutoksesta. EU:n sisällä kalastuksen tuotantoedellytykset ovat muuttuneet ilmastonmuutoksen myötä. Esillä olivat myös biodiversiteetti, kestävän kehityksen tavoitteista etenkin nro 14, kalanviljelyn merkitys sekä sininen biotalous.

Pj vahvisti, että Suomen kala-asioiden asiantuntijan osallistuminen olisi ollut toivottavaa.

Tapio-Biström totesi Suomella olevan hyvä sinisen biotalouden strategia, joka liittyy kyseisen kokouksen aihepiiriin. Kysymyksenä on, mikä on FAO:n teknisten komiteoiden rooli kansainvälisessä toiminnassa.

Taivalmaa totesi, että Norjalla on uusi aloite, joka kattaa sekä valtameret että sisämeret. Suomea on pyydetty tukemaan aloitetta.

*Metsäkomitea*

Kauppila kertoi metsäkomitean (COFO) kokouksesta. Metsät ovat tärkeä asia FAO:ssa. Komitean heinäkuinen kokousaika aiheutti haastavuutta Suomen delegaatiolle. Tärkeänä teemana oli YK:n kestävän kehityksen tavoitteet, etenkin tavoite nro 15. Metsäkomiteassa oli käyty pitkä keskustelu poppelikomitean sääntömuutoksista, mutta asiassa ei päästy ratkaisuun.

Pj totesi, että on harmillista, että hallinnolliset asiat vievät aikaa substanssiasioilta.

Lisäksi keskusteltiin COFO:n ja UNFF:n (United Nations Forum on Forests) välisestä suhteesta. FAO:ssa käydään teknisempää keskustelua, kun taas New Yorkissa keskustelu on poliittisempaa. FAO:n tehtävänä on tehdä työtä, joka liittyy viljelijöihin. FAO kerää tietoa ja auttaa sen pohjalta.

COFO24 kokouksen yhteydessä FAO ja Luke järjestivät 19.7 yhteisen WFW Site eventin, jossa allekirjoitettiin FAO:n ja Luken MoU. Site eventin teemana oli Partnering for SDG Implementation in forestry and Peatlands.

*Perushyödykekomitea (CCP) ja maatalouskomitea (COAG)*

Pj totesi, että kokousta seuraavalla viikolla on perushyödykekomitea, johon Jertta de Mazières (MMM) osallistuu. Tulossa on myös maatalouskomitea, johon menee Marja-Liisa Tapio-Biström (MMM).

1. ***Ruokaturvakomitea (CFS) 15.-19.10.***

Suomi osallistuu kokoukseen korkealla profiililla.

Taivalmaa totesi, että maailman ruokaturvakomitea on maailmassa kattavin paikka, missä keskustellaan ruokaturva-asioista. Mukana ovat niin jäsenmaat, kansalaisjärjestöt kuin yksityissektorikin. Tänä vuonna aiheena on SOFI –raportti ”The State of Food Security and Nutrition in the World”. Mukana on kriittisiä uusia asioita ruokaturvan alalla. Suomella on komiteassa sivutapahtuma, jonka puheenjohtajana toimii MMM:n kansliapäällikkö Jaana Husu-Kallio. Myös Solidaarisuus osallistuu tilaisuuteen. Tilaisuuden nimi on: ”*How much water we eat?* Linkages between food, water, energy and forests”.

Hulmi totesi, että 16.10. on maailman ruokapäivä. FAO:ssa odotetaan paikalle valtiopäämiestasoa.

Pj totesi olevan hyvä, että paikalle on saatu kattavasti mukaan osallistujia eri puolilta maailmaa. Kettunen esitti kiitokset MMM:lle ja UM:lle. Hän totesi, että mukaan on saatu hyvin edustajia maista, joista ei usein ole edustusta.

1. ***Maailman ruokapäivän (World Food Day 16 October) tapahtumat Suomessa***

Pj totesi Suomessa olevan useampia tapahtumia maailman ruokapäivään liittyen. Taivalmaa kertoi, että MMM, UM, Luke ja HY järjestävät 10.10. klo 12.30 – 16.15 yhteisen loppuseminaarin ruokaturvahankkeista Afrikassa. Aalto Yliopiston järjestämässä tapahtumassa on vesinäkökulma ja he esittelevät ruokaturvahankkeita tapahtumassaan ruokapäivänä 16.10.

1. ***Muut mahdolliset asiat***

Lopian totesi, että Suomen aloite Kansainvälisestä kasvinterveysvuodesta 2020 on edennyt hyvin. Aloite on nyt YK:n yleiskomiteassa. Aloitteen hyväksyminen siellä on hyvin mahdollista, sillä mikään maa ei ole vastustanut asiaa. MMM:n kansliapäällikkö Jaana Husu-Kallio vetää syksyllä New Yorkissa tämän aloitteen promootiotapahtuman. Mikäli aloite menee läpi, Suomessa järjestetään vuonna 2020 suuri kasvinterveyteen liittyvä konferenssi.

Pj totesi asian olevan erinomainen.

Pj kertoi FAO:n pääjohtajan valintaprosessista. Prosessi on siinä vaiheessa, että ehdokkaat tulee ilmoittaa FAO:lle marras-tammikuun aikana. Näyttää siltä, että EU:n ehdokas tulee olemaan Catherine Geslain-Lanéelle. Hän on ollut Ranskan maatalousministeriön ylijohtaja sekä EFSA:n pääjohtaja. Hänellä on siis monipuolinen korkea virkamieskokemus. Hän esittäytyy EU:n maatalousministereille ensi viikolla epävirallisessa maatalousministerien kokouksessa. Geslain-Lanéelle haluaa tulla myös käymään Suomessa osana esittäytymiskierrostaan.

Pöytäkirjan vakuudeksi

Jyri Ollila Laura Uusitalo

puheenjohtaja sihteeri